《送舒同安监暂回上饶》
宋代·韩淲

秋入玉山静，羡君乘归轩。晓凉红蓼渡，晚晴黄叶村。

儿女罗酒浆，欢呼争候门。家人有真情，巷党无杂言。

岂不念别久，三年在真源。幸从帝里回，有命须腾骞。

嬉游且卒岁，馀事不足论。予方仰寸禄，日日思故园。

西湖虽云乐，而多车马喧。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。